30.

FELSZÓLÍTJA A TAGÁLLAMOKAT ÉS A BIZOTTSÁGOT, HOGY 1. mind nemzeti, mind nemzetközi szinten biztosítsák az ágazatközi együttműködés folyamatos fejlesztését és erősítését, beleértve az antimikrobiális szerek körültekintő alkalmazásának előmozdítását is. Adott esetben határozzanak meg olyan lehetőségeket és modelleket, amelyekkel megerősíthetők az új, hatékony antimikrobiális vagy alternatív szerek kutatására és fejlesztésére, valamint ellenőrzött felhasználására irányuló ösztönzők; 2. folytassák azokat az erőfeszítéseket, amelyek célja, hogy felhívják a nyilvánosság figyelmét az antimikrobiális szerek túlzott használata miatt kialakuló antimikrobiális rezisztencia veszélyeire, és ennek keretében továbbra is támogassák az európai antibiotikum-napot; 3. alakítsák ki az antimikrobiális szerek osztályozását, és ezen belül azon szerek speciális listáját is, amelyek alapvető fontosságúak az olyan multirezisztens organizmusok által okozott fertőzések kezeléséhez, amelyek esetében más antimikrobiális szerek már hatástalanná váltak, továbbá az egészségügyi szakemberek és az állatorvosok számára egyaránt nyújtsanak képzést és iránymutatást ezen antimikrobiális szereknek az emberi és különösen az állatgyógyászatban való felhasználásának korlátozására vonatkozóan, illetve mozdítsák elő az ilyen képzéseket; 4. kérjék fel a WHO-t és az OIE-t, hogy működjenek közre a humán-, illetve az állat-egészségügyi ágazatban alkalmazott kritikus fontosságú antimikrobiális szerek jegyzékének aktualizálásában; 5. működjenek együtt az emberi szervezetben, az állatokban és az élelmiszerekben megjelenő, az antibiotikumokkal szemben rezisztens kórokozó baktériumok korai felismerésében az antibakteriális rezisztencia alakulásának folyamatos nyomon követése érdekében; 6. használják a meglévő korai előrejelző rendszereket a rezisztencia új mechanizmusainak gyors azonosítása érdekében; 7. vizsgálják meg az antimikrobiális szerek orvosi rendelésének és értékesítésének feltételeit, hogy megbizonyosodjanak arról, hogy a humán- és állat-egészségügyi ellátás gyakorlatai az antimikrobiális szerek túlságosan gyakori orvosi rendelését, valamint túlzott és helytelen használatát eredményezik-e; 8. tevékenyen munkálkodjanak az antimikrobiális szerek használatának korlátozását célzó olyan nemzetközi kezdeményezések előmozdításán, amelyek nemzetközi követelményeket fogalmaznak meg az antimikrobiális szerek orvosi rendelésére, az antimikrobiális szerek használatának és az antrimikrobiális rezisztenciának a nyomon követésére és jelentésére vonatkozóan, valamint általános tilalmat írnak elő az antibiotikumok állatokon növekedésserkentő szerként történő használatára; 9. tevékenyen munkálkodjanak az antimikrobiális szerek használatának és az antimikrobiális rezisztenciának a nyomon követésére és jelentésére vonatkozó, nemzetközi szintű szabályok – egyebek mellett WHO- és OIE-határozatok, valamint a Codex Alimentariusba foglalandó szabványok – elfogadásának előmozdításán; 10. erősítsék meg és hangolják össze azokat a kutatási és innovációs törekvéseket – egyebek mellett a köz- és a magánszféra együttműködésén keresztül –, amelyek az antimikrobiális rezisztencia elleni küzdelemre, valamint a jelenlegi antimikrobiális szerek hatásosságának és elérhetőségének megőrzésére irányulnak;